钦定古今图书集成/明伦汇编/宫闱典/第117卷 > 邢焕
## 钦定古今图书集成/明伦汇编/宫闱典/第117卷 > 邢焕

按《宋史外戚传》：“焕字文仲，开封人。以父任调孟州汜
水县主簿，监在京药局、平准务、茶场，以劳改宣德郎、
莫州司录，移知开封府阳武县，都大提举开德、大名
府堤埽。历开封府七十仪曹。诏纳其女为康王妃。靖
康初，主管亳州明道宫。王即位，升右文殿修撰，进徽
猷阁待制。谏议大夫卫肤敏言后父不当班从臣，遂”
改光州观察使，除枢密都承旨。焕屡奏马伸言事切
当，宗泽忠劳可倚，黄潜善、汪伯彦误国，其言多所裨
益。迁保靖军承宣使。苗、刘之变，焕自度不能争，迺病
免，兼提举万寿观。求去不已，改江州太平观，遂徙居
忠州。绍兴二年，入对，首陈川、陕形势利害，请幸荆南，
分兵以图恢复，凡数百言，帝甚嘉之，复以为都承旨，
引疾不拜，擢庆远军节度使、提举洞霄宫。焕涉学有
文，节俭自持，未尝恃恩私请，识者取焉。是年卒。赠开
府仪同三司，谥恭简，加赠少师，追封嘉国公。